google/wiki40b huggingface dataset:
Petra Kelly

Petra Karin Kelly (sünninimi Petra Karin Lehmann; 29. november 1947 Günzburg – tõenäoliselt 1. oktoober 1992 Bonn) oli Saksa poliitik ja aktivist.
Petra Kelly sündis saksa vanemate lapsena. Isa lahkus perekonna juurest kui Petra oli seitsmeaastane. Ta ema abiellus USA ohvitseri John E. Kellyga ja ka tütre perekonnanimi muudeti ära. 1960. aastal asusid nad elama Ameerika Ühendriikidesse. 1966. aastal lõpetas Petra Kelly keskkooli, misjärel ta õppis kuni 1970. aastani Washingtonis Ameerika Ülikoolis poliitikateadusi. Ta osales aktiivselt üliõpilasliikumises ja võttis 1968. aastal osa Robert Kennedy ja Hubert Humphrey presidendivalimiskampaaniast. 1970. aastal pöördus Petra Kelly Euroopasse tagasi. 1970–1971 õppis ta Amsterdami Ülikoolis poliitikateadusi ja omandas 1971. aastal magistrikraadi. 1972–1982 töötas ta Brüsselis Euroopa Komisjonis ja osales samaaegselt ka saksa rahuliikumises, keskkonnkaitseliikumises ja inimõiguste alases tegevuses. 1979. aastal astus ta Saksamaa Sotsiaaldemokraatlikust Parteist välja. 1979. aastal oli Petra Kelly üks saksa roheliste erakonna Liit 90/Rohelised asutajatest. 1983–1990 oli ta Saksamaa Liidupäeva liige. 23. märtsist 1980 kuni 1982. aasta novembrini oli ta üks kolmest erakonna Liit 90/Rohelised esimehest.1991. aasta aprillis kandideeris ta erakonna Liit 90/Rohelised esimeheks, kuid ei osutunud valituks.
Poliitikast lahkumise järel elas Petra Kelly avalikkusest tagasi tõmbununa. 19. oktoobril 1992 leidsid politseinikud Petra Kelly ridamajakorterist Bonnis Kelly ja tema elukaaslase Gert Bastiani kuulihaavadega surnukehad. Kriminaaluurimisel jõuti järeldusele, et Bastian laskis kõigepealt maha Petra Kelly ja seejärel enda. Kuid on ka oletatud, et tegemist võis olla poliitiliselt motiveeritud mõrvadega.
Lucius Verus

Lucius Aurelius Verus (Imperator Caesar Divi Antonini Pii Divi Hadriani Lucius Aurelius Verus Augustus; sünninimi Lucius Ceionius Commodus; 15. detsember 130 – veebruar 169 Altinum) oli Vana-Rooma keiser 7. märtsist 161 kuni surmani. 
Verus pärines Etruuriast senaatori perekonnast. Veruse adopteeris 138 Antoninus Pius, teda kasvatasid Fronto ja Herodes Atticus.
Marcus Aurelius nimetas ta kaasvalitsejaks ja andis talle naiseks oma tütre Lucilla, kes oli Verusest 18 aastat noorem. Neil oli 3 last.
162–166 juhtis Verus legaatide kaudu sõda Partiaga, 168–169 sõdis ta markomannidega. Ta oli kompetentne ja kartmatu sõjamees. Ta ümbritses ennast luksusega, mida Marcus Aurelius hukka mõistis, ent oma ametlikke ülesandeid täitis Verus eeskujulikult. Omandatud tiitlid: Armeniacus (164), Medicus (166), Parthicus (166).
Ta suri Antoninuste katku pandeemia alguses (see oli arvatavasti rõuged, vähem tõenäoliselt leetrid) Altinumis; tema surnukeha viidi seejärel Rooma. Et ta polnud 40-aastanegi, siis on kahtlustatud ka toidumürgitust. Pärast matuseid kuulutas senat Veruse jumalaks, keda tuli austada nime Divus Verus all.
Veruse elulugu on kirjeldatud teoses "Historia Augusta". Tema skulptuurportreed asuvad Pergamoni muuseumis ja Dresdenis Albertinumis.
Angelo Taylor

Isiklikku

Angelo Taylor on 188 cm pikk ja kaalub 77 kg.
Koltasaamid

Koltasaamid (ka koltad) on saamide hulka kuuluv etniline rühm Lapimaal ja Koola poolsaarel Soomes ja Venemaal.
Koltasaamid kuuluvad Koola poolsaare Petsamo ala põlisrahva hulka, kuid Jätkusõja järel läks Petsamo ala Nõukogude Liidule ja enne seda evakueeriti neist suur osa mujale Soome. Praegu elab enamik koltasaame Inari valla Sevettijärvi ja Nellimi külades ja nende ümbruses.
Traditsioonide ja keele poolest kuuluvad koltasaamid idasaamide hulka. 1995. aasta hinnangu järgi elab Soomes 500 ja Venemaal 400 koltasaami.

Usk

Koltasaamid on õigeusklikud ja kuuluvad tänapäeval enamasti Soome Õigeusu Kirikusse. Petsamo Trifon (1495—1583) ristis koltasaamid õigeusku juba 16. sajandi keskel. Õigeusk eristab koltasaame ülejäänud Põhjamaade saamidest, kes on luterlased.
Dietüüleeter

Meditsiiniline kasutamine

Minevikus kasutati teda tuimastina, kuid mitte enam, sest kõrvalmõjuna võib ta pärast tuimastamist põhjustada nohu või oksendamist. Tänapäeval kasutatakse mittesüttivaid tuimasteid, näiteks halotaani.
Hoffmanni tilgad on Eestis tuntud nimede all liikva, õuhka või õuka.

Olmetarvitamine

Et eeter tekitab joovet, siis kasutatakse seda ka uimastina. Kuid oht elule on eetri tarvitamisel tunduvalt suurem kui näiteks alkoholi tarvitamisel. Eluohtlik annus suu kaudu sissevõtmisel võib eetri korral olla juba 20 ml .
Lilastvere mõis

Lilastvere mõis (saksa keeles Lillastfer) oli Torma kirikumõisa kõrvalmõis Torma kihelkonnas Tartumaal.
Teodor Lippmaa

Teodor Lippmaa (aastani 1925 Lipman ; 17. november 1892 Riia – 27. jaanuar 1943 Tartu) oli eesti botaanik ja taimegeograaf.

Elukäik ja teadustöö

Aastal 1925 lõpetas ta Tartu ülikooli loodusteaduskonna, 1926. aastast oli samas dotsent ja 1930. aastast botaanikainstituudi ja Botaanikaaia direktor.
1939 valiti ta Eesti Teaduste Akadeemia liikmeks.
Ta tegeles paljude valdkondadega. Peaasjalikult uuris Eesti taimkatet ja taimekooslusi, samuti taimepigmentide ökofüsioloogiat, ta oli üks esimesi kromatograafilise adsorptsioonimeetodi kasutajaist. Tema eestvõttel alustati 1934. aastal Eesti taimkatte kaardistamist. Taimekoosluste uurimisel arendas sünuuside meetodit.
Ta uuris Lapimaa, Alpide, Põhja-Aafrika ja Põhja-Ameerika taimekooslusi, taimede rakumahla värvaineid ning edendas Eesti looduskaitset.
Aastatel 1935–1938 oli ta Looduskaitse Nõukogu esimees ning ühtlasi 1935. aastal üks Looduskaitseseaduse eelnõu koostajaist. Aastatel 1939–1941 oli ta Loodusuurijate Seltsi esimees.
Lippmaa ja tema perekond hukkus 1943. aastal Nõukogude Liidu lennukite õhurünnakus Tartule, kui ühe sõjalennuki pomm kukkus Botaanikaaias asuvasse Lippmaa korterisse. Ellu jäi vaid tol hetkel majast eemal viibinud Endel Lippmaa, Teodor Lippmaa poeg.
1977. aastal püstitati Eesti Looduskaitse Seltsi Märjamaa osakonna eestvõttel Rangu nõmmele Teodor Lippmaa mälestuskivi. Aastal 1982 avati Tartu Ülikooli Botaanikaaias Teodor Lippmaa mälestuseks monument, mille autor on Olav Männi.
Stalbe mõis

Stalbe mõis (läti keeles Stalbes muiža, saksa keeles Stolben) oli mõis Lätis, nüüdisaegse haldusjaotuse järgi Pārgauja piirkonnas Stalbe vallas Stalbe asulas. Ajalooliselt jäi mõis Straupe kihelkonda.
Mõisat on omanud Münnichid, Albedyllid.

Mõisa suurus

Bienenstammi andmetel oli mõisa suurus 1816. aastal 9 ja 1/8 adramaad, sellele allus 293 mees- ning 296 naishinge.

Karjamõisad

Mõisale kuulus aastal 1816 kaks karjamõisa: Althof ja Georgenhof.
Amfoteerne oksiid

Amfoteerne oksiid on poolmetallioksiid, millel on nii happelise  kui ka aluselise oksiidi omadused, kuid need avalduvad väga nõrgalt. Nad on omaduste poolest aluseliste ja happeliste oksiidide vahepealsed. Amfoteersete oksiidide hulka kuuluvad vähemaktiivsete (o-a III, harvem II või IV) metallide oksiidid. Nagu teisedki metallioksiidid, on ka amfoteersed oksiidid mittemolekulaarsed.
Amfoteersed oksiidid veega ei reageeri.
Suure keemilise püsivuse ja ka mitmete muude heade omaduste tõttu on paljud amfoteersed oksiidid leidnud mitmekülgset kasutamist praktikas.

Näiteid amfoteersetest oksiididest

Tüüpiline amfoteerne oksiid on alumiiniumoksiid (Al₂O₃). Kristalne korund on keemiliselt erakordselt vastupidav. Hapetega ta peaaegu ei reageerigi ning leelistega reageerib ainult "karmides tingimustes" - kokkusulatamisel või kontsentreeritud lahuse keetmisel.
Veel näiteid: kroom(III)oksiid (Cr₂O₃), raud(III)oksiid (Fe₂O₃), tsinkoksiid (ZnO).
Amfoteersetele oksiididele vastavad hüdroksiidid on ka amfoteersete omadustega, näiteks Al(OH)₃, Zn(OH)₂. Kõik amfoteersed hüdroksiidid on vees praktiliselt lahustumatud.
Punalutikas

Punalutikas (Pyrrhocoris apterus) on lutikaliste hulka kuuluv liik putukaid.
Eestis laiemalt levinud alates 21. sajandi algusest.
Talvitub valmikutena suurtes kogumikes. 
Nende peamiseks toidutaimeks on pärn, eriti pärna viljad.
Üllar Jörberg

Üllar Jörberg (hüüdnimi Jörpa; 9. juuni 1941 Tallinn – 26. detsember 2018 Tartu) oli eesti laulja.

Elulugu

Koolipõlves laulis Jörberg meeskvartetis ja segakooris. Ajateenistuse eel õppis ta Tartu Ülikoolis aasta vältel kehakultuuri.
Lauljana alustas Üllar Jörberg 1967. aastal Tartu restoranis Kaseke. Algselt saigi ta tuntuks, esinedes restoranides Kaseke ja Kaunas varieteeprogrammis.
Ta andis välja mitukümmend plaati ja üle 600 laulu, tema loomingus oli valdav tantsumuusika. Tema tuntumate palade seas on "Mereranna tuul", "Kutse tantsule", "Suur ahv", "Selline elu", "Mambo mererannas", "Tantsin kogu elu" jts. 
2017. aastal juhtisid Üllar Jörberg, tema abikaasa Ester Jörberg ja Onu Bella saadet "Suur Lõunamere Armastus" kanalis Raadio 2.
2017. aastal teatas Jörberg muusikukarjääri lõpetamisest, tema viimased suuremad esinemised olid 2018. aasta Õllesummeril ja Haapsalu jaanitulel.
2014. aastal valmis telekanalis TV3 temast dokumentaalfilm "KolmeDOK: Jutustus tõelisest Jörbergist".
Üllar Jörberg suri terviserikke tõttu.

Isiklikku

Esimesest abielust Reedaga on Üllaril poeg Sven Jörberg (sündinud 1969. aasta detsembris).
10. augustil 1978 abiellus Üllar teist korda. Tema abikaasa oli Ester Jörberg.
Üllar ja Ester elasid Tartu äärelinnas Ihastes. Üllar suri ootamatu terviserikke tagajärjel.
Silinderhõõrdülekanne

Kinemaatiline arvutus

Siledate silinderratastega ülekannetes määratakse ülekandearv valemiga:
i= = 
kus n₁ ja n₂ on vedava ja veetava võlli nurkkiirused.
D₁ ja D₂ on veetava ja vedava ratta läbimõõdud.
ε on libisemistegur, mis oleneb hõõrdrataste materjalist ja määrimistingimustest.
Kuivalt töötavatel ülekannetel ε=0,01...0,02; määrimisega ülekannetel ε=0,03...0,05.
Vältimatu elastne libisemine ülekande hõõrdrataste suhtelisel liikumisel on tingitud nende kokkupuutuvate osade elastsetest deformatsioonidest.
Libisemisteguri võib arvutada ka valemiga:
ε= (v₁–v₂)/v₁, kus v₁ ja v₂ on vastavalt vedava ja veetava hõõrdratta ringkiirus.
Ülekoormustel, mil ringjõud ületab ratastevahelise hõõrdumise, tekib läbilibisemine. Seejuures veetav ratas jääb seisma, vedav aga sellel libisema, põhjustades rataste kokkupuutekohas kulumist või kriimustusi tööpindadel.

Ülekande tugevusarvutus erikoormuse järgi mittemetalsetel materjalidel

Hõõrdrataste laiuse B määramiseks limiteeritakse nende muljumine, lähtudes lubatavast erikoormusest q kontaktjoone pikkusühikule. Silinderratastega ülekandes on kontaktjoone pikkus võrdne rataste laiusega B. Seega survejõu Q korral on erikoormus kontaktjoone pikkusühikule q=Q/B.
Avaveeujumine 2017. aasta veealade maailmameistrivõistlustel

Avaveeujumine 2017. aasta veealade maailmameistrivõistlustel toimus 15.–22. juulil 2017 Ungaris Budapestis. Võistlused toimusid Balatoni järves. Kokku võisteldi seitsmel alal.
Eestit esindasid 2017. aasta veealade maailmameistrivõistlustel avaveeujumises Merle Liivand ja Frank Johan Ojarand, kes mõlemad startisid nii 5 km kui ka 10 km distantsidel.
Langeland

Langeland on saar Läänemeres Fyni saarest kagus. Kuulub Taanile. Saar on sildade kaudu ühendatud Tåsinge ja Fyni saartega.
Saare pindala on 284 km². Seejuures on Langeland 53 km pikk ja vaid kuni 10 km lai.  Saarel on 13 300 elanikku (2010) ja suurim asula on Rudkøbing (4600 el.). Selles linnas on sündinud kuulus füüsik ja keemik Hans Christian Ørsted.
Infootsing

Infootsing on toimingud, meetodid ja protseduurid talletatud andmetest informatsiooni saamiseks etteantud teemal.
Infootsing üldises tähenduses on informatsiooni hankimine mistahes viisil mingi probleemi lahendamiseks, otsuse vastuvõtmiseks või muul eesmärgil kõigist kättesaadavatest infoallikatest ja -kanalitest.

Infootsing Internetis

Internetis info otsimise protsess sisaldab hulga alamprotsesse, mis on omavahel seotud: probleemi äratundmine, probleemi defineerimine, otsingusüsteemi valik, päringu kontseptualiseerimine, päringu formuleerimine, infotsingu sooritamine, tulemuste hindamine ja kui osutub vajalikuks, on vaja mõnd alamprotsessi korrata.

Infootsingu ajalugu

Elektronarvutustehnika tekkega sai võimalikuks infotöö automatiseerimine. Arvutite abiga hakati valmistama bibliograafianimestikke, alustati uuringuid tekstide automaatseks refereerimiseks ja identifitseerimiseks, infokeelte automaatseks koostamiseks ning infootsisüsteemide realiseerimiseks arvutitel. Tekstide sisuliseks töötluseks hakati kasutama elektronarvuteid ja masinmeetodeid. Algul rakendati arvuteid ainult dokumentide ja päringute otsitunnustike võrdlemiseks ning relevantsete dokumentide aadresside või kirjete väljastuseks. Arvutustehnika arenguga tekkisid infosüsteemid, mis on kui infotöö automatiseeritud kompleksid. Esialgu nimetati neid integraalseteks infosüsteemideks, tänapäeval tunneme rohkem integreeritud infosüsteemidena, mis toimivad põhimõttel, et dokument salvestatakse süsteemis üks kord ja kasutatakse siis salvestatud dokumentide massiivi kõikvõimalike infotöö ülesannete lahendamiseks. Eri liiki andmete kombineerimisel saadakse erinevaid väljundeid: infoväljaandeid, päringute vastuseid, statistilisi aruandeid jpm.
1954. aastal esitleti arvuti kasutamist bibliograafilisel otsingul pakett-töötlusrežiimis. Esialgse pakett-töötluse puhul infovajaja esitas oma päringu spetsialistidele, kes selle kodeerisid arvutile arusaadavasse keelde ja andsid siis arvutile töödelda. Umbes kuue nädala pärast saadi päringule vastus. Kui otsingu formuleering osutus ebatäpseks või tulemused ei rahuldanud infovajajat, tuli kogu protseduur uuesti läbi teha. Pakettotsingu aeglus ja kohmakus takistasid selle laialdast rakendamist.
1960–1967 töötati välja tekstide masintöötluse teoreetilisi aluseid ning tehti arvukalt masineksperimente informatsiooni analüüs-sünteestöötluseks.
Pakettotsingu kõrvale tekkis dialoogotsing, mis tugines arvutisüsteemide reaalajatöötlusele, kus arvuti kasutaja on sisend-väljundseadme kaudu vahetult arvutiga seotud ehk töötab sidusrežiimis. 1960. aastal demonstreeris esmakordselt maailmas avalikult oma dialoogsüsteemi Protosynthex firma System Development Corporation Santa Monicas Californias. 1964. aastal alustas USAs National Library of Medicine  oma seni mehaaniliselt koostatud bibliograafia Index medicus koostamist arvuti abil. 1965. aastal toimus Ameerika Ühendriikides esmakordne dialoogotsingu andmevõrgu demonstratsioon riiklikul tasandil.
Voldemar Õun

Voldemar Õun (sündinud 7. jaanuar 1893 Tallinn – 4. jaanuar 1986 Göteborg) oli Eesti riigiametnik ja kirjanik.
Sündis Tallinnas väidetavalt vabrikutöölise pojana, isa pole teada.
Aastail 1915–1917 oli jalaväe tagavarapataljoni reamees Petrogradis.
Õppis 1921–1926 Tallinna täis­kasvanute kolledži humanitaar­harus ja 1926–1937 korduvate katkestustega Tartu ülikoolis õigusteadust, hiljem veel Göteborgi ülikoolis.
Töötas mitmel ametikohal kohtu- ja politseisüsteemis, aastail 1922–1929 ka kriminaalpolitsei agendi ja sekretärina.
Pärast ülikooli lõpetamist oli kuni 1940. aasta suveni ametis EV õiguskantsleri Anton Palvadre sekretärina.
1944 põgenes Rootsi, elas ja suri Göteborgis, teenis leiba lihttöölisena.
Kempten

Ajalugu

Kempten on üks vanimaid Saksamaa linnu. Strabon mainis 50 eKr keltide asulat Kambodunonit, mida peetakse vanimaks tänapäeva Saksamaa asula mainimiseks. Kahjuks ei ole arheoloogilised väljakaevamised kinnitanud, et selline keltide asula olemas oli.
15 eKr vallutasid ja purustasid roomlased Nero Claudius Drususe ja tema venna Tiberiuse juhtimisel keltide asula. Nad rajasid sinna oma asula Cambodunumi. See oli tüüpiline rooma linn termide, foorumi ja templitega. Esialgu ehitati linn puust, kuid pärast 69 toimunud tulekahju, milles hävis peaaegu kogu linn, taastati kiviehitistega.
233. aastal hävitasid linna alemannid. Linn taastati, ent mitte päris endisele kohale, vaid strateegiliselt ohutumasse kohta, Burghalde mäele Illeri jõe kaldale. Viimased roomlaste väeüksused lahkusid linnast 488. aastal ja kogu piirkond läks alemannidele. Seepeale kolis asustus mäelt alla jõeäärsele tasandikule. Sel ajal nimetati linna Cambidanoks ja selle asukad olid valdavalt alemannid. 680 laastasid linna frangid, sest linn oli toetanud frankidevastast ülestõusu.
740. aastal rajati linna kohale misjonipunkt, mis 774. aastal sai abtkonna keskuseks. Selle asutasid iiri mungad Magnus ja Theodorus, kes saadeti Šveitsist Sankt Galleni kloostrist Allgäusse ristiusku kuulutama. Paari aasta pärast rajati Kempteni klooster, mis oli Allgäu esimene klooster. Karl Suure naine Hildegard oli alemanni printsess ja tema toetusel sai Kempteni kloostrist üks enim privilegeeritud kloostreid Frangi impeeriumis.
10. sajandi alguses rüüstasid linna mitu korda ungarlased; 941 taastati linn Augsburgi piiskopi ja Kempteni abti Augsburgi Ulrichi juhtimisel. Linn kuulus sellest ajast halduslikult kloostri võimu alla.
Heinrich II andis 1213 Kempteni abtidele õiguse nimetada end hertsogiteks. Vastukaaluks andis Rudolf von Habsburg 1289 Kemptenile vaba riigilinna õigused. Ometi jäi linn endiselt kloostrist sõltuma ja alles 1525 sõlmisid klooster ja linn niinimetatud suure tehingu, millega linn end suure summa eest sõltumatuks ostis. Kohe 1527 võttis linn vastu protestantismi, sellal kui klooster jäi katoliiklikuks. See tekitas nende omavahelistes suhetes suuri pingeid.
Kolmekümneaastase sõja ajal purustasid Rootsi väed nii linna kui kloostri. Vahetult pärast sõda ehitati linna kirik ja kloostri kirik, esimesed kirikud Saksamaal pärast Kolmekümneaastast sõda.
Napoleoni sõdade ajal 1802–1803 läksid linn ja klooster Baieri alla, aga halduslikult ühendati nad omavahel alles 1819.
Kemptenis on sündinud Ernst Mayr.
StormRegion

StormRegion on Ungari mänguarendaja, hästi tuntud mängude Rush for Berlin ja Codename: Panzers järgi.
Kandla mõis

Kandla mõis (saksa keeles Kandel) oli rüütlimõis Kärla kihelkonnas Saaremaal.
Mõisast on teateid alates 1542.
Karl Adam von Stackelberg

Vabahärra Karl Adam von Stackelberg (8. mai 1669 Tumala mõis – 1749 Tumala mõis) oli Rootsi sõjaväelane ja riigitegelane.

Elulugu

Karl Adam von Stackelberg sündis Rootsi aadliku (nr 686), maanõuniku, Kuressaare linnuse komandandi ja Saaremaa viitseasehalduri Matthias von Stackelbergi (1631–1694) ja Ingeborg Grubbe von Stiernfeldi  (1637–1696) pojana.
6. juunil 1714 sai ta Rootsi vabahärraks ja immatrikuleeriti 1719 Rootsi rüütelkonda (nr 127). 
1715. sai jalaväekindralleitnandi auastme.
Aastal 1719 määrati ta Saaremaa kuberneriks.
Talle kuulusid Tumala, Pidula, Roobaka, Vana-Võidu ja Ropa mõis (Gross-Roop, tänapäeval Pārgauja piirkonnas). Lisaks olid talle panditud ka Vaimõisa ja Tellista mõis (eraldatud Vaimõisast 1764) Märjamaa kihelkonnas.
Kui Venemaa vallutas Põhjasõjas 1710. aastal Eesti- ja Liivimaa, jäi Karl Adam von Stackelberg oma valdustesse ning astus Venemaa teenistusse. Tema sõjaväeline auaste kinnitati ning valdused tagastati. 1722. aastal abiellus ta krahvitar Juliana Kristina Bonde af Björnöga, kelle onu oli ülemkammerhärra Peterburis elava Rootsi troonitaotleja Holstein-Gottorpi hertsogi Karl Friedrichi juures. Hertsog, kes kihlus 1724. aastal Peeter I tütre Anna Petrovnaga, oli Karl Adam von Stackelbergiga lähedastes suhetes.
Bizeni tehnika

Bizeni tehnika (jaapani 備前焼 – Bizen-yaki) on Jaapanist pärit keraamikatehnika.
Tehnikat viljeletakse endises Bizeni provintsis tänapäeva Okayama prefektuuri kaguosas.

Tehnika

Põlevasse nõusse lisatakse soolvees leotatud taimi (põhiliselt õlgi), mis keraamikapõletusahjus suurel temperatuuri esemetes tuhastuvad ja jätavad endast savi pinnale omapärase mustri.

Ajalugu

Kamakura perioodiga (1185–1333) kujunesid välja Jaapani varasemad keraamikakeskused (Bizen, Tamba, Echizen, Tokoname, Seto ja Shigaraki) ja algas Jaapani keraamika õitseaeg, mis kestab tänaseni.
Tähelepanu hakati pöörama esemete vormi ja pinnatekstuuri looduslähedusele. Nii loodi eeldused ka paljude uute tehnikate, kaasaarvatud Bizeni tehnika, tekkimiseks.
Washingtoni maakond (Arkansas)

Washingtoni maakond (Washington County) on maakond USA-s Arkansase osariigi loodeosas. Geograafilised koordinaadid on 36°00' N, 94°13' W.
Maakonna halduskeskus ja suurim linn on Fayetteville.
Maakonna pindala on 2476 km², millest 16 km² moodustab veepindala.
Elanike arv oli 2010. aasta rahvaloenduse järgi 203 065. Aastal 2000 oli elanikke 157 715.

Ajalugu

Washingtoni maakond moodustati 17. oktoobril 1829 Crawfordi maakonna osast 17. Arkansase maakonnana. Maakond sai nime esimese Ameerika Ühendriikide preseidendi George Washingtoni järgi.
Yekes

Yekes oli Eestimaa keskaegne vasalliperekond.
Perekond on nime saanud Jõgisoo mõisalt Keila kihelkonnas.
1342. aastal sai Johannes de Yekes Tallinna kodanikuks. Ta võis olla ka talupoeg.
Sombreffe

Asulad

Valla halduspiirides asuvad järgmised asulad: Sombreffe, Boignée, Ligny ja Tongrinne.
Ühisauto kasutamine

Ühisauto kasutamine (inglise carsharing) on autode kollektiivomandi- või rendisüsteem, mis võimaldab paindlikku autokasutamist autot (ühisauto) isiklikult omamata. 
Ühisauto kasutamine võimaldab kasutajal vastavalt vajadusele broneerida ja kasutada mitmesugust tüüpi autosid. Autode ühiskasutussüsteemid leevendavad parkimisruumivajadust nii elumajade kui töökohtade juures, vähendavad liiklusummikuid, keskkonnakoormust ning firmade ja leibkondade kulutusi autoga seotud jooksvate kulude katmiseks.
Eric Edmeades

Eric Edmeades (sündinud 18. märtsil 1970) on Kanada ettevõtja ja koolitaja.
Edmeades keskendub oma koolitustel peamiselt sellele, kuidas luua jõukust läbi oma ettevõtte ja kuidas saavutada ettevõtlusvabadus. Ta on lava jaganud tuntud koolitajatega nagu Richard Bransoni ja Anthony Robbinsiga.
Edmeades on üles ehitanud mitmeid ettevõtteid nii, et tema enda kohalolek pole vajalik. Ta on ostnud, kasvatanud ja müünud ettevõtteid erinevates valdkondades, nende seas mobiilindus, meditsiiniline treening, 3D kaamerate projekteerimine ja omanud Hollywoodi eriefektide stuudiot, kus valminud filmide nagu "Kariibi mere piraadid", "Transformers" ja "Raudmees" efektid.

Eraelu

Edmeades on elanud Lõuna-Aafrikas, Kanadas, Iirimaal, Suurbritannias ja USAs. Praegu elab Turksi ja Caicose saartel. Edmeades abiellus oma tüdruksõbra Elisega juulis 2012.
Casey Johnson

Casey Johnson (Sale Trotter Case Johnson; 24. november 1979 Florida – 4. jaanuar 2010 Los Angeles) oli USA seltskonnategelane, ettevõtte Johnson & Johnson pärija.
14-aastaselt kirjutas ta koos isaga raamatu "Managing Your Child's Diabetes". Aastal 1999 sai ta väikese osa filmis "Gloria". Aastal 2002 osales ta dokumentaalfilmis "It Girls".
Ta oli biseksuaalne. Tema elukaaslanna oli Tila Tequila.
Aastal 2007 lapsendas ta Kasahstanist 2006. aastal sündinud tüdruku, kes sai nimeks Ava Monroe. Ava ristiema on Nicky Hilton.
Perekond lõpetas tema majandusliku toetamise, kui ta keeldus uimastiravile minemast.
Oktoobris 2009 pani tema endine sõbranna Courtenay Semel tal juuksed põlema. Novembris 2009 vahistati ta Jasmine Lennardilt ehete, kingade, riiete ja aluspesu varastamise tõttu.
Casey Johnson suri Los Angeleses diabeedist tingitud ketoatsidoosi.
Nikolai Andruštšenko

Nikolai Andruštšenko (10. september 1943 Leninogor, Nõukogude Liit – 19. aprill 2017 Peterburi, Venemaa) oli vene ajakirjanik, füüsik ja ühiskonnategelane.
Suurem osa Andruštšenko avaldatud ajaleheartiklitest keskendus inimõigustele ja korruptsioonile.
2007. aastal viibis ta vahi all süüdistatuna õigusmõistmise takistamises. Andruštšenko ametikaaslaste sõnul tingis süüdistuse mõrva uurimise ja selle kohtuprotsessi kajastamine ajalehes, mis heitis kohalikele võimudele enne valimisi halva maine. Sama aasta novembris peksti ta nende artiklite eest läbi.

Surm

2017. aasta 9. märtsil peksid tundmatud isikud Venemaal Peterburis Andruštšenko koomasse, mille tagajärjel ta 19. aprillil haiglas suri.
Novõi Peterburgi toimetaja Deniss Ussovi sõnul võidi Andruštšenkot peksta ajalehes avaldatud Peterburi korruptsiooniteemaliste artiklite pärast.